Likumprojekts

**Grozījumi Oficiālās elektroniskās adreses likumā**

Izdarīt Oficiālās elektroniskās adreses likumā (Latvijas Vēstnesis, 2016, 125. nr.) šādus grozījumus:

1.  4. pantā:

papildināt otro daļu ar 3. punktu šādā redakcijā:

"3) valsts iestādēm un privātpersonām, ja elektroniskajā saziņā normatīvie akti privātpersonai neuzliek pienākumu sevi identificēt, bet valsts iestāde, ievērojot labas pārvaldības principu, elektronisko saziņu veic.";

papildināt pantu ar trešo daļu šādā redakcijā:

"(3) Šajā likumā paredzētā dokumentu sūtīšanas kārtība kriminālprocesā, civilprocesā, administratīvajā procesā tiesā, administratīvo pārkāpumu procesā un Satversmes tiesas procesā ir piemērojama tiktāl, ciktāl citos likumos nav noteikta cita dokumentu sūtīšanas kārtība."

2. Izteikt 6. pantu šādā redakcijā:

"**6. pants. Oficiālās elektroniskās adreses elementi**

Oficiālā elektroniskā adrese sastāv:

1) valsts iestādei – no Uzņēmumu reģistra piešķirtā reģistrācijas numura;

2) zvērinātam tiesu izpildītājam – no nodokļu maksātāja reģistrācijas numura;

3) maksātnespējas procesa administratoram – no Maksātnespējas administrācijas piešķirtā amata apliecības numura;

4) reģistros reģistrētam tiesību subjektam – no Uzņēmumu reģistra piešķirtā reģistrācijas numura;

5) reģistros nereģistrētai personai – no Valsts ieņēmumu dienesta piešķirtā 11 zīmju nodokļu maksātāja reģistrācijas koda, bet, ja tāda nav, – no oficiālo elektronisko adrešu informācijas sistēmā piešķirtā identifikatora;

6) fiziskajai personai – no personas koda."

3. Izslēgt 8. panta trešo daļu.

4.  11. pantā:

aizstāt pirmās daļas 2. punkta "c" apakšpunktā vārdus "sertifikāta anulēšanas" ar vārdiem "atbrīvošanas vai atcelšanas no amata";

izslēgt pirmās daļas 4. punktu;

izslēgt ceturtajā daļā vārdus "kā arī dzēš attiecīgo informāciju no oficiālo elektronisko adrešu kataloga".

5. Izteikt 12. pantu šādā redakcijā:

"**12. pants. Oficiālās elektroniskās adreses konta izmantošanas prioritāte**

(1) Ja ir aktivizēts oficiālās elektroniskās adreses konts, valsts iestāde un privātpersona elektroniski sazinās un nosūta elektronisko dokumentu, izmantojot oficiālo elektronisko adresi. Ja šā likuma 5. panta otrajā daļā minētā fiziskā persona, kurai ir aktivizēts oficiālās elektroniskās adreses konts, lūdz izmantot citu saziņas kanālu, lūgumu īpaši pamatojot, minēto lūgumu pēc iespējas ņem vērā un izmanto fiziskās personas norādīto dokumenta paziņošanas veidu.

(2) Ja speciālajā normatīvajā aktā tas ir paredzēts, valsts iestāde var elektroniski sazināties un nosūtīt elektronisko dokumentu, izmantojot atbilstošu valsts informācijas sistēmu, vienlaikus nodrošinot attiecīgās informācijas vai dokumenta pieejamību oficiālās elektroniskās adreses kontā. Ministru kabinets nosaka kārtību, kādā valsts iestādes nosūta informāciju uz oficiālās elektroniskās adreses kontu, ja valsts iestāde elektroniski sazinās un nosūta elektronisko dokumentu, izmantojot atbilstošu valsts informācijas sistēmu.

(3) Dokumentu, kas atbilstoši normatīvajiem aktiem ir sūtāms uz elektroniskā pasta adresi, nosūta uz oficiālās elektroniskās adreses kontu, ja tas ir aktivizēts."

6. Aizstāt 13. panta pirmajā un otrajā daļā vārdus "oficiālajā elektroniskajā adresē" ar vārdiem "oficiālās elektroniskās adreses kontā".

7. Izteikt 15. panta 1. punktu šādā redakcijā:

"1) nodrošināt oficiālās elektroniskās adreses informācijas sistēmas darbību atbilstoši šajā likumā noteiktajai kārtībai;".

Likums stājas spēkā 2018. gada 1. jūnijā.

Tieslietu ministrs

Dzintars Rasnačs